**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 2-11/2562**

**วันพฤหัสบดีที่ 4** กรกฎาคม 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. รศ.รัชพล สันติวรากร คณบดี ประธาน
2. ผศ.พนมชัย วีระยุทธศิลป์ รองคณบดีฝ่ายบริหาร
3. รศ.จีรนุช เสงี่ยมศักดิ์ รองคณบดีฝ่ายวิจัยและวิเทศสัมพันธ์
4. ผศ.คมกฤช ปิติฤกษ์ รองคณบดีฝ่ายแผนยุทธศาสตร์และพัฒนาองค์กร
5. รศ.ณัฐพงษ์ อารีมิตร รองคณบดีฝ่ายวิชาการ
6. รศ.อาคม แก้วระวัง แทนหัวหน้าสาขาวิชาวิศวกรรมไฟฟ้า
7. ผศ.คำนึง วาทโยธา แทนหัวหน้าสาขาวิชาวิศวกรรมเกษตร
8. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
9. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
10. รศ.วินัย ศรีอำพร กรรมการผู้ทรงคุณวุฒิ
11. รศ.ธนากร วงศ์วัฒนาเสถียร กรรมการผู้ทรงคุณวุฒิ
12. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. ผศ.รัตมณี นันทสาร ผู้ช่วยคณบดีฝ่ายบริหาร
2. ผศ.ดวงกนก ธนังธีรพงษ์ ผู้ช่วยคณบดีฝ่ายวิชาการ
3. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
4. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
5. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
6. รศ.กิติโรจน์ หวันตาหลา แทนหัวหน้าสาขาวิชาวิศวกรรมเคมี
7. นายภาณุพงศ์ ต.ประเสริฐ ผู้ช่วยเลขานุการ

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

* 1. **การขอลาออกจากหัวหน้าสาขาวิชา**

ประธานได้แจ้งที่ประชุมว่า ด้วยรองศาสตราจารย์จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า ได้เข้าดำรงตำแหน่งรองคณบดีฝ่ายวิจัยและวิเทศสัมพันธ์ คณะวิศวกรรมศาสตร์ จึงขอลาออกจากหัวหน้าสาขาวิชาวิศวกรรมไฟฟ้า ในวันที่ 28 มิถุนายน 2562 และอาจารย์สมศักดิ์ หอมดี หัวหน้าสาขาวิชาวิศวกรรมอุตสาหการ ได้ขอลาออกจากหน้าสาขาวิชาวิศวกรรมอุตสาหการ ในวันที่   
8 กรกฎาคม 2562 เพื่อเพิ่มประสิทธิภาพในการบริหารจัดการภายในสาขา (เตรียมตัวเกษียณอายุราชการ) ทั้งนี้ คณะฯ จะดำเนินการสรรหาหัวหน้าสาขาวิชาทั้งสองสาขาวิชาต่อไป โดยในระหว่างการดำเนินการสรรหาหัวหน้าสาขาวิชา จึงแต่งตั้งให้อาจารย์ทั้งสองท่านดำรงตำแหน่งรักษาการหัวหน้าสาขาวิชาไปพลางก่อน จึงแจ้งที่ประชุมเพื่อรับทราบ

**ที่ประชุมรับทราบ**

**ระเบียบวาระที่ 2 รับรองรายงานการประชุมคณะกรรมการประจำคณะฯ ครั้งที่ 1-10/2562 เมื่อ  
วันพฤหัสบดีที่ 27 มิถุนายน 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 1-10/2562 โดยมีการแก้ไข ดังนี้

- หน้าที่ 1 บรรทัดที่ 28 ให้แก้ไขชื่อผู้เข้าร่วมการประชุม ลำดับที่ 7 เป็น “ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม”

- หน้าที่ 6 บรรทัดที่ 21 จาก “...หัวหน้าสาขาวิชาวิศวกรรมคอมพิวเตอร์ได้แจ้งที่ประชุมเพิ่มเติมว่า...” แก้ไขเป็น “...หัวหน้าสาขาวิชาวิศวกรรมคอมพิวเตอร์ ในฐานะคณะกรรมการฝ่ายวิชาการได้แจ้งที่ประชุมเพิ่มเติมว่า...”

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.6 รายชื่อบุคลากรที่สร้างชื่อเสียงให้กับคณะวิศวกรรมศาสตร์ รอบที่ 2/2562 ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562**

(ก่อนเริ่มพิจารณาวาระที่ 3.1 คณบดี และผู้ช่วยคณบดีฝ่ายวิชาการได้ออกจากห้องประชุมและไม่ได้เข้าร่วมพิจารณาในวาระที่ 3.1)

รองคณบดีฝ่ายบริหารได้เสนอต่อที่ประชุมว่า สืบเนื่องวาระที่ 5.6 รายชื่อบุคลากรที่สร้างชื่อเสียงให้กับคณะวิศวกรรมศาสตร์ รอบที่ 2/2562 ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562 ที่ประชุมพิจารณาแล้วมีมติเห็นชอบให้ดำเนินการตามแนวปฏิบัติเดิม และให้ฝ่ายบริหารดำเนินการต่อไป นั้น สาขาวิชาวิศวกรรมเครื่องกล และสาขาวิชาวิศวกรรมเคมี ได้แจ้งรายชื่บุคลากรที่สร้างชื่อเสียงให้กับคณะวิศวกรรมศาสตร์ เพื่อรับการเพิ่มระดับคะแนนสุดท้ายของรอบที่ 2/2562 (ผลงานตั้งแต่วันที่ 1 ธันวาคม 2561 ถึงวันที่ 31 พฤษภาคม 2562) เพื่อประกอบการพิจารณาเลื่อนเงินเดือน รอบ 1 ตุลาคม 2562 เพิ่มเติมอีกจำนวนสาขาละ 1 คน จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วเห็นว่าไม่อยู่ในข่ายการพิจารณา เนื่องจากสาขาวิชาได้ดำเนินการจัดส่งรายชื่อฯ ล่าช้ากว่ากำหนด (ตามแนวปฏิบัติเดิม) ทั้งนี้ ได้มีข้อเสนอแนะเกี่ยวกับการเพิ่มระดับคะแนนสุดท้ายอาจจะไม่ต้องนำมาคิดคำนวณสำหรับผู้บริหาร และให้ฝ่ายบริหารดำเนินการต่อไป**

**3.2 เรื่องสืบเนื่องวาระที่ 5.2 การเสนอชื่อผู้สมควรได้รับปริญญากิตติมศักดิ์และรางวัล  
พระธาตุพนมทองคำ ประจำปี พ.ศ. 2562 ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562**

ประธานได้เสนอต่อที่ประชุมว่า สืบเนื่องวาระที่ 5.2 การเสนอชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562 ที่ประชุมมีมติให้สาขาวิชาพิจารณาเสนอรายชื่อผู้สมควรได้รับปริญญากิตติมศักดิ์และรางวัลพระธาตุพนมทองคำ ประจำปี พ.ศ. 2562 และจัดส่งรายชื่อให้ฝ่ายบริหารเพื่อรวบรวมสรุปและนำเสนอต่อที่ประชุมเพื่อพิจารณาต่อไป นั้น เพื่อเป็นการย้ำเตือนวาระการประชุม จึงขอเสนอให้ทุกวาระในลักษณะเดียวกันนี้ ถูกบรรจุเป็นวาระการประชุมเรื่องสืบเนื่องในทุกคราวประชุมจนกว่าจะมีมติเป็นอย่างหนึ่งอย่างใด จึงเสนอที่ประชุมเพื่อพิจารณา

**มติ** **ที่ประชุมพิจารณาแล้วมีมติเห็นชอบ และให้ฝ่ายเลขานุการดำเนินการต่อไป**

**3.3 เรื่องสืบเนื่องวาระที่ 5.5 วิธีการรับนักศึกษาเข้าศึกษาต่อในระดับปริญญาตรี ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562**

ประธานได้สอบถามต่อที่ประชุมว่า สืบเนื่องวาระที่ 5.5 วิธีการรับนักศึกษาเข้าศึกษาต่อในระดับปริญญาตรี ในคราวประชุมครั้งที่ 1-10/2562 เมื่อวันพฤหัสบดีที่ 27 มิถุนายน 2562 ที่ประชุมพิจารณาแล้วมีมติให้ฝ่ายวิชาการดำเนินการศึกษาทบทวนวิธีการรับนักศึกษาเข้าศึกษาต่อในระดับปริญญาตรี และนำเสนอต่อที่ประชุมต่อไป นั้น จึงขอสอบถามความคืบหน้าต่อที่ประชุม

รองคณบดีฝ่ายวิชาการได้แจ้งที่ประชุมว่า ฝ่ายวิชาการได้ดำเนินการรวบรวมรายชื่อคณะทำงานจากทุกสาขาวิชาเรียบร้อยแล้ว โดยในลำดับถัดไปจะจัดทำเป็นคำสั่งแต่งตั้งคณะทำงานและเริ่มดำเนินการศึกษาทบทวนวิธีการรับนักศึกษาเข้าศึกษาต่อในระดับปริญญาตรีต่อไป จึงแจ้งที่ประชุมเพื่อรับทราบ

**ที่ประชุมรับทราบ**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 ขออนุมัติปรับปรุงหลักสูตรระดับบัณฑิตศึกษา (ประเภทปรับปรุงเล็กน้อย)**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชามีความประสงค์ขอปรับปรุงหลักสูตรระดับบัณฑิตศึกษา (ประเภทปรับปรุงเล็กน้อย) จำนวน 2 หลักสูตร ได้แก่

1) หลักสูตรปรัชญาดุษฎีบัณฑิต สาขาวิชาวิศวกรรมโยธา (หลักสูตรปรับปรุง พ.ศ. 2560) โดยขอเพิ่มเติมอาจารย์ประจำหลักสูตร

2) หลักสูตรวิศวกรรมศาสตรมหาบัณฑิต สาขาวิชาวิศวกรรมเคมี (หลักสูตรปรับปรุง พ.ศ.2560) โดยขอเปลี่ยนแปลงอาจารย์ผู้รับผิดชอบหลักสูตร

ซึ่งได้ผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 1-6/2562 เมื่อวันที่ 28 มิถุนายน 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.2 การเสนอชื่อเพื่อแต่งตั้งคณะกรรมการบริหารกองทุนวิจัยประจำคณะวิศวกรรมศาสตร์ มหาวิทยาลัยขอนแก่น**

รองคณบดีฝ่ายวิจัยและวิเทศสัมพันธ์ได้เสนอต่อที่ประชุมว่า ด้วยมีการเปลี่ยนแปลงคณะผู้บริหาร และปรับปรุงโครงสร้างการบริหารงานของคณะฯ ส่งผลให้คำสั่งมหาวิทยาลัยขอนแก่น ที่ 2690/2561 เรื่อง แต่งตั้งคณะกรรมการบริหารกองทุนวิจัยประจำคณะวิศวกรรมศาสตร์ มหาวิทยาลัยขอนแก่น ไม่สอดคล้องกับตำแหน่งบริหารในปัจจุบัน ฝ่ายวิจัยและวิเทศสัมพันธ์จึงขอเปลี่ยนแปลงชื่อตำแหน่งในลำดับที่ 2 รองประธานกรรมการ จาก รองคณบดีฝ่ายวิจัย บัณฑิตศึกษาและอุตสาหกรรมสัมพันธ์ เป็น รองคณบดีฝ่ายวิจัยและวิเทศสัมพันธ์ และในลำดับที่ 10 กรรมการและเลขานุการ จาก ผู้ช่วยคณบดีฝ่ายวิจัยและผลงานตีพิมพ์ เป็น รองศาสตราจารย์ศราวุธ ชัยมูล (สาขาวิชาวิศวกรรมไฟฟ้า) เนื่องจากในโครงสร้างการบริหารงานของคณะฯ ใหม่ ฝ่ายวิจัยและวิเทศสัมพันธ์ไม่มีตำแหน่งผู้ช่วยคณบดี และเพื่อให้องค์ประชุมครบถ้วนทุกสาขาวิชา ตามแนวปฏิบัติเดิม จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและวิเทศสัมพันธ์ดำเนินการต่อไป**

**5.3 (ร่าง) ประกาศมหาวิทยาลัยขอนแก่น เรื่อง หลักเกณฑ์และอัตราค่าตอบแทนผู้เชี่ยวชาญทางภาษาอังกฤษ ในการตรวจสอบบทความของวารสาร Engineering and Applied Science Research โดยใช้เงินรายได้ของคณะวิศวกรรมศาสตร์**

รองคณบดีฝ่ายวิจัยและวิเทศสัมพันธ์ได้เสนอต่อที่ประชุมว่า ตามที่คณะฯ ได้จัดทำวารสาร Engineering and Applied Science Research (EASR) โดยมีวัตถุประสงค์เพื่อเผยแพร่ผลงานของคณาจารย์ นักวิชาการ นักวิจัย และนักศึกษาทั้งภายในและภายนอกสถาบัน โดยปัจจุบันวารสารได้เข้าสู่ฐานข้อมูล Scopus เรียบร้อยแล้ว นั้น เพื่อเป็นการส่งเสริมและผลักดันวารสารให้ติดอันดับที่สูงขึ้น จึงเป็นการสมควรสำหรับการปรับปรุง ประกาศมหาวิทยาลัยขอนแก่น ฉบับที่ 202/2561 เรื่อง หลักเกณฑ์และอัตราค่าตอบแทนผู้เชี่ยวชาญทางภาษาอังกฤษ ในการตรวจสอบบทความของวารสาร Engineering and Applied Science Research โดยใช้เงินรายได้ของคณะวิศวกรรมศาสตร์ จึงเสนอที่ประชุมเพื่อพิจารณา (ร่าง) ประกาศมหาวิทยาลัยขอนแก่น เรื่อง หลักเกณฑ์และอัตราค่าตอบแทนผู้เชี่ยวชาญทางภาษาอังกฤษ ในการตรวจสอบบทความของวารสาร Engineering and Applied Science Research โดยใช้เงินรายได้ของคณะวิศวกรรมศาสตร์ ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้ฝ่ายวิจัยและวิเทศสัมพันธ์นำหารือในที่ประชุมคณะกรรมการบรรณาธิการวารสาร Engineering and Applied Science Research และนำเสนอต่อที่ประชุมคณะกรรมการประจำคณะฯ ต่อไป**

**5.4 การต่อสัญญา MOU**

รองคณบดีฝ่ายวิจัยและวิเทศสัมพันธ์ได้เสนอต่อที่ประชุมว่า ตามที่คณะวิศวกรรมศาสตร์มหาวิทยาลัยขอนแก่น กับ บริษัท ไทยปาร์คเกอร์ไรซิ่ง จำกัด และ National Institute for Environmental Studies ประเทศญี่ปุ่น มีเป้าหมายที่จะแลกเปลี่ยนองค์ความรู้ด้านเทคโนโลยี พร้อมร่วมช่วยเหลือและสนับสนุนการวิจัย เพิ่มเติมอีก 1 ปี จากบันทึกความเข้าใจ (Memorandum of Understanding: MOU) ฉบับเดิม จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและวิเทศสัมพันธ์ดำเนินการต่อไป**

**5.5 องค์ประกอบคณะกรรมการประจำคณะวิศวกรรมศาสตร์**

ประธานได้เสนอต่อที่ประชุมว่า ตามประกาศมหาวิทยาลัยขอนแก่น ฉบับที่ 444/2562 ลงวันที่ 6 กุมภาพันธ์ 2562 เรื่อง การกำหนดกลุ่มของคณะ วิทยาลัย สถาบัน สำนัก สำนักงานสภามหาวิทยาลัย สำนักงานวิทยาเขต หรือส่วนงานที่เรียกชื่ออย่างอื่นที่มีฐานะเทียบเท่า และหน่วยงานบริหารจัดการกลาง สังกัดสำนักงานอธิการบดีเพื่อประกอบการกำหนดค่าตอบแทนตำแหน่งบริหาร พ.ศ. 2562 ข้อ 6 และประกาศมหาวิทยาลัยขอนแก่น ฉบับที่ 445/2562 ลงวันที่ 6 กุมภาพันธ์ 2562 เรื่อง แหล่งงบประมาณที่ใช้ในการจ่ายเงินประจำตำแหน่งบริหาร และจำนวนตำแหน่งรองอธิการบดี ผู้ช่วยอธิการบดี รองหัวหน้า ส่วนงาน ผู้ช่วยหัวหน้าส่วนงาน หรือตำแหน่งอื่น ที่มีฐานะเทียบเท่า พ.ศ. 2562 ข้อ 7 (1) ทำให้ คณะวิศวกรรมศาสตร์ มีจำนวนตำแหน่งรองหัวหน้าส่วนงานได้ไม่เกิน 4 ตำแหน่ง และผู้ช่วยหัวหน้าส่วนงานได้ไม่เกิน 4 ตำแหน่ง ซึ่งจะส่งผลต่อองค์ประกอบของคณะกรรมการประจำคณะวิศวกรรมศาสตร์ ประเภทผู้แทนหัวหน้าสาขาวิชาและผู้ทรงคุณวุฒิ ตามข้อบังคับมหาวิทยาลัยขอนแก่น ว่าด้วย คณะกรรมการประจำคณะ วิทยาลัย หรือส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย พ.ศ. 2558 ข้อ 5 วรรค 5 คือ เมื่อกรรมการประเภทผู้แทนหัวหน้าสาขาวิชาและผู้ทรงคุณวุฒิ รวมกันแล้วต้องไม่เกิน 4 คน แต่ตามคำสั่งมหาวิทยาลัยขอนแก่น ที่ 5099/2561 ลงวันที่ 3 สิงหาคม 2561 ได้แต่งตั้งคณะกรรมการประจำคณะวิศวกรรมศาสตร์ ในสององค์ประกอบดังกล่าวข้างต้นรวมกัน จำนวน 6 คน ตามโครงสร้างเดิม ในการนี้ มีกรรมการประเภทผู้แทนหัวหน้าสาขาวิชาได้ขอลาออกจากตำแหน่ง จำนวน 2 คน คือ

1. รองศาสตราจารย์จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
2. อาจารย์สมศักดิ์ หอมดี หัวหน้าสาขาวิชาวิศวกรรมอุตสาหการ

ทำให้องค์ประกอบคณะกรรมการประจำคณะฯ เป็นไปตามประกาศและข้อบังคับดังกล่าวข้างต้น จึงเสนอที่ประชุมเพื่อพิจารณาให้คณะกรรมการประจำคณะฯ ตามจำนวนที่เหลืออยู่ ดำรงตำแหน่งต่อไปจนครบวาระดังเดิม และขอหารือองค์ประกอบคณะกรรมการประจำคณะฯ ใหม่ ตามโครงสร้างการบริหารงานในปัจจุบัน ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ ดังนี้**

1. **ให้คณะกรรมการประจำคณะฯ ตามจำนวนที่เหลืออยู่ ดำรงตำแหน่งต่อไปจนครบวาระดังเดิม ประกอบด้วย**
   1. **คณบดี เป็นประธานกรรมการ**
   2. **รองคณบดีฝ่ายบริหาร เป็นกรรมการ**
   3. **รองคณบดีฝ่ายวิจัยและวิเทศสัมพันธ์ เป็นกรรมการ**
   4. **รองคณบดีฝ่ายแผนยุทธศาสตร์และพัฒนาองค์กร เป็นกรรมการ**
   5. **รองคณบดีฝ่ายวิชาการ เป็นกรรมการ**
   6. **หัวหน้าสาขาวิชาวิศวกรรมเกษตร เป็นกรรมการ**
   7. **หัวหน้าสาขาวิชาวิศวกรรมคอมพิวเตอร์ เป็นกรรมการ**
   8. **รองศาสตราจารย์วินัย ศรีอำพร เป็นกรรมการ**
   9. **รองศาสตราจารย์ธนากร วงศ์วัฒนาเสถียร เป็นกรรมการ**
   10. **ผู้อำนวยการกองบริหารงานคณะวิศวกรรมศาสตร์ เป็นกรรมการและเลขานุการ**
2. **องค์ประกอบคณะกรรมการประจำคณะฯ**

**นอกเหนือจากคณบดี รองคณบดี และผู้อำนวยการกองฯ กำหนดให้มีกรรมการประเภทผู้แทนหัวหน้าสาขาวิชา จำนวน 1 คน และกรรมการประเภทผู้ทรงคุณวุฒิ จำนวน 3 คน รวมเป็นจำนวนทั้งสิ้น 10 คน**

1. **แนวปฏิบัติในการสรรหาและแต่งตั้งคณะกรรมการประจำคณะฯ**

**เมื่อคณะกรรมการประจำคณะฯ ประเภทผู้ทรงคุณวุฒิ ตามมติข้อที่ 1 ครบวาระ ในวันที่ 12 มกราคม 2563 ให้แต่งตั้งคณะกรรมการประจำคณะฯ ใหม่ทั้งหมด ตามองค์ประกอบคณะกรรมการประจำคณะฯ ข้างต้น (มติข้อที่ 2) ซึ่งกรรมการประเภทผู้แทนหัวหน้าสาขาวิชา จำนวน 1 คน นั้น ให้แต่งตั้งหัวหน้าสาขาวิชาวิศวกรรมโยธา โดยมีวาระในการดำรงตำแหน่ง 1 ปี และเวียนตามลำดับการก่อตั้งสาขาวิชา (ภาควิชา)**

**ทั้งนี้ ให้ฝ่ายบริหารดำเนินการต่อไป**

**5.6 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิชาการได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตรประจำภาคการศึกษาปลาย ปีการศึกษา 2561 จำนวน 9 คน โดยผ่านการตรวจสอบความถูกต้องจากสาขาวิชาและได้รับความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 1-6/2562 เมื่อวันที่ 28 มิถุนายน 2562 เรียบร้อยแล้ว ดังนี้

**หลักสูตรวิศวกรรมศาตรมหาบัณฑิต (วศ.ม.)**

- สาขาวิชาวิศวกรรมโยธา แผน ก แบบ ก 2 จำนวน 1 คน

- สาขาวิชาวิศวกรรมสิ่งแวดล้อม แผน ก แบบ ก 2 จำนวน 2 คน

- สาขาวิชาวิศวกรรมเคมี แผน ก แบบ ก 2 จำนวน 2 คน

- สาขาวิชาวิศวกรรมคอมพิวเตอร์ แผน ก แบบ ก 2 จำนวน 1 คน

- สาขาวิชาวิศวกรรมการจัดการอุตสาหกรรมและโลจิสติกส์ จำนวน 1 คน

- แผน ก แบบ ก 2

**หลักสูตรปรัชญาดุษฎีบัณฑิต (ปร.ด.)**

- สาขาวิชาวิศวกรรมอุตสาหการ แบบ 1.1 จำนวน 1 คน

- สาขาวิชาวิศวกรรมสิ่งแวดล้อม แบบ 1.1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.7 การรับบุคคลเข้าศึกษาต่อในระดับบัณฑิตศึกษาตลอดปี**

รองคณบดีฝ่ายวิชาการได้เสนอต่อที่ประชุมว่า ด้วยมีผู้สมัครขอเข้าศึกษาต่อในระดับบัณฑิตศึกษาตลอดปี คณะวิศวกรรมศาสตร์ ภาคการศึกษาต้น ปีการศึกษา 2562 จำนวน 5 คน ซึ่งได้ผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 1-6/2562 เมื่อวันที่ 28 มิถุนายน 2562 เรียบร้อยแล้ว ดังนี้

**• หลักสูตรวิศวกรรมศาสตรมหาบัณฑิต สาขาวิชาวิศวกรรมโยธา แผน ก แบบ ก 2 ภาคปกติ** ซึ่งผ่านความเห็นชอบจากคณะกรรมการบริหารหลักสูตรฯ ในคราวประชุมครั้งที่ 6/2562 เมื่อวันที่ 7 มิถุนายน 2562 และครั้งที่ 7/2562 เมื่อวันที่ 24 มิถุนายน 2562 เรียบร้อยแล้ว

1. นางสาวกัญจนา เทศประสิทธิ์ โดยมี ผู้ช่วยศาสตราจารย์กิตติเวช ขันติยวิชัย รับเป็นอาจารย์ที่ปรึกษา
2. นายภาคภูมิ สกุลเจ้า โดยมี รองศาสตราจารย์วิชุดา เสถียรนาม รับเป็นอาจารย์ที่ปรึกษา
3. นายเทพนรินทร์ นาหนองตูม โดยมี ผู้ช่วยศาสตราจารย์ชาติชาย ไวยสุระสิงห์ รับเป็นอาจารย์ที่ปรึกษา
4. นายอนวัช เกรียงเกษม โดยมี ผู้ช่วยศาสตราจารย์ชาติชาย ไวยสุระสิงห์ รับเป็นอาจารย์ที่ปรึกษา

**• หลักสูตรวิศวกรรมศาสตรมหาบัณฑิต สาขาวิชาวิศวกรรมเครื่องกล แผน ก แบบ ก 1 ภาคปกติ** ซึ่งผ่านความเห็นชอบจากคณะกรรมการบริหารหลักสูตรฯ โดยวิธีเวียนครั้งที่ 2/2562 เมื่อวันที่ 25 มิถุนายน 2562 เรียบร้อยแล้ว

1. นายอภิวัฒน์ โนนุตร โดยมี ผู้ช่วยศาสตราจารย์ณัญธิวัฒน์ พลดี รับเป็นอาจารย์ที่ปรึกษา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อสังเกตเกี่ยวกับการรับเข้าแบบตลอดปี ทำให้จำนวนการรับเข้าในระบบการรับเข้าแบบปกติลดลง และก่อให้เกิดปัญหาในการจัดการศึกษา ทั้งนี้ ให้ฝ่ายวิชาการดำเนินการต่อไป**

**5.8 (ร่าง) ประกาศคณะวิศวกรรมศาสตร์ เรื่อง องค์ประกอบ และอำนาจหน้าที่ของคณะกรรมการบัณฑิตศึกษา คณะวิศวกรรมศาสตร์**

รองคณบดีฝ่ายวิชาการได้เสนอต่อที่ประชุมว่า ด้วยมีการปรับเปลี่ยนโครงสร้างการบริหารงานของคณะฯ ฝ่ายวิชาการจึงได้ดำเนินการแก้ไขประกาศคณะวิศวกรรมศาสตร์ (ฉบับที่ 53/2558) เรื่อง องค์ประกอบ และอำนาจหน้าที่ของคณะกรรมการบัณฑิตศึกษา คณะวิศวกรรมศาสตร์ เพื่อให้องค์ประกอบของคณะกรรมการบัณฑิตศึกษา ตรงตามโครงสร้างการบริหารงานของคณะฯ ในปัจจุบัน ซึ่งได้จัดทำ (ร่าง) ประกาศคณะวิศวกรรมศาสตร์ เรื่อง องค์ประกอบ และอำนาจหน้าที่ของคณะกรรมการบัณฑิตศึกษา คณะวิศวกรรมศาสตร์ ฉบับใหม่เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้แก้ไข ข้อ 5.1 – 5.3 เป็นดังนี้**

* **5.1 คณบดีคณะวิศวกรรมศาสตร์ เป็นที่ปรึกษา**
* **5.2 รองคณบดีฝ่ายวิชาการ เป็นประธานกรรมการ**
* **5.3 รองคณบดีฝ่ายวิจัยและวิเทศสัมพันธ์ เป็นรองประธานกรรมการ**

**ทั้งนี้ ให้ฝ่ายวิชาการดำเนินการต่อไป**

**5.9 (ร่าง) ประกาศมหาวิทยาลัยขอนแก่น เรื่อง หลักเกณฑ์การให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา คณะวิศวกรรมศาสตร์ โดยใช้เงินรายได้คณะวิศวกรรมศาสตร์**

รองคณบดีฝ่ายวิชาการได้เสนอต่อที่ประชุมว่า เพื่อเป็นการส่งเสริมและสนับสนุนนักศึกษาระดับบัณฑิตศึกษา ให้มีการสร้างและเผยแพร่ผลงานวิจัยโดยการตีพิมพ์ผลงานวิจัยในวารสารวิชาการที่เป็นที่ยอมรับและมีมาตรฐานสากล ฝ่ายวิชาการจึงได้จัดทำ (ร่าง) ประกาศมหาวิทยาลัยขอนแก่น เรื่อง หลักเกณฑ์การให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา คณะวิศวกรรมศาสตร์ โดยใช้เงินรายได้คณะวิศวกรรมศาสตร์ เพื่อกำหนดหลักเกณฑ์และวิธีดำเนินการการให้รางวัลการตีพิมพ์เผยแพร่ผลงานวิจัยนักศึกษาระดับบัณฑิตศึกษา อาทิ การพิจารณาผลงานตีพิมพ์และการให้คะแนน และเงินรางวัล เป็นต้น ซึ่งกำหนดให้มีสาขาวิชาละ 2 รางวัลต่อปีการศึกษา (ระดับปริญญาโท 1 รางวัล และระดับปริญญาเอก 1 รางวัล) จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ โดยมีข้อเสนอแนะให้เพิ่มเติมการพิจารณาและให้รางวัลในภาพรวมของคณะฯ ในแต่ละระดับ (ระดับปริญญาโท และระดับปริญญาเอก) รางวัลละ 10,000 บาท จึงส่งผลให้ผู้ที่เป็นอันดับที่สองของสาขาวิชานั้น ๆ ได้รับรางวัลของสาขาวิชา รางวัลละ 6,000 บาท แทน ทั้งนี้ ให้ฝ่ายวิชาการดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องอื่น ๆ**

**7.1 ตู้กระจกสำหรับจัดแสดงตำรา ใต้ตึกเพียรวิจิตร**

รองศาสตราจารย์วินัย ศรีอำพร ได้หารือที่ประชุมว่า ตามที่คณะฯ ได้นำตู้กระจกสำหรับจัดแสดงตำรา ออกจากบริเวณหน้าห้องน้ำ ใต้ตึกเพียรวิจิตร จึงขอเสนอให้คณะฯ ดำเนินการจัดแสดงตำราตามเดิม เพื่อให้นักศึกษาสามารถเลือกชม รวมถึงเพิ่มโอกาสในการจำหน่ายตำราให้กับบุคคลภายนอก หรือผู้ที่มีความสนใจต่อไป จึงขอหารือที่ประชุม

**มติ ที่ประชุมพิจารณาแล้วมีมติเห็นชอบให้จัดแสดงตำราตามเดิม โดยอาจเปลี่ยนแปลงรูปแบบการนำเสนอ เช่น โปสเตอร์ หรือไม่จำเป็นต้องจัดแสดงตำราจริงทั้งเล่ม เป็นต้น และให้ดำเนินการจัดทำรายละเอียดทั้งหมดในเว็บไซต์ของคณะฯ ด้วย ทั้งนี้ ให้ฝ่ายบริหารดำเนินการต่อไป**

**7.2 เพิ่มเติมระเบียบวาระการประชุม**

ประธานได้เสนอต่อที่ประชุมว่า เพื่อให้การรายงานผลการดำเนินงานตามยุทธศาสตร์และการพัฒนาระบบคุณภาพคณะวิศวกรรมศาสตร์ดำเนินไปอย่างสม่ำเสมอ มีประสิทธิภาพ จึงขอเพิ่มเติมระเบียบวาระการประชุม ในระเบียบวาระที่ 7 เรื่องติดตามผลการดำเนินงานตามยุทธศาสตร์และการพัฒนาระบบคุณภาพคณะวิศวกรรมศาสตร์ และเลื่อน เรื่องอื่น ๆ เป็น ระเบียบวาระที่ 8 จึงเสนอที่ประชุมเพื่อพิจารณา

**มติ ที่ประชุมพิจารณาแล้วมีมติเห็นชอบ และให้ฝ่ายเลขานุการดำเนินการต่อไป**

**เลิกประชุมเวลา 15.00 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**ผู้ช่วยเลขานุการที่ประชุม**